CELEX: 32010D0067
Language: fi
Date: 2010-02-05 00:00:00
Title: 2010/67/: Komission päätös, annettu 5 päivänä helmikuuta 2010 , GMES:n yhteistyökumppaneiden lautakunnan perustamisesta

6.2.2010   
            
            
               FI
            
            
               Euroopan unionin virallinen lehti
            
            
               L 35/23
            
         KOMISSION PÄÄTÖS,
   annettu 5 päivänä helmikuuta 2010,
   GMES:n yhteistyökumppaneiden lautakunnan perustamisesta
   (2010/67/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Ympäristön ja turvallisuuden maailmanlaajuinen seuranta (GMES) on Maan havainnointiin liittyvä hanke, jota vetää Euroopan unioni ja joka toteutetaan yhteistyössä jäsenvaltioiden kanssa. Sen tavoitteena on edistää keksintöjä, tutkimusta ja teknologista kehittämistä koskevan politiikan antamien teollisten mahdollisuuksien parempaa hyväksikäyttöä Maan havainnoinnissa sekä tarjota tietopalveluja.
            
         
               (2)
            
            
               Jotta GMES:n tavoite voitaisiin saavuttaa kestävällä tavalla, on tarpeen koordinoida GMES-toimintaan osallistuvien eri kumppanien toimia sekä kehittää, perustaa ja tarjota palvelu- ja havainnointikapasiteettia, joka vastaa käyttäjien tarpeita. Tätä varten komissio voi tarvita asiantuntijoista koostuvan neuvoa-antavan elimen asiantuntemusta.
            
         
               (3)
            
            
               Tiedonannossaan Ympäristön ja turvallisuuden maailmanlaajuinen seuranta (GMES): tavoitteena turvallisempi planeetta (1) komissio ilmoitti yhteistyökumppaneiden lautakunnan perustamisesta avustamaan komissiota GMES:n yleisessä koordinoinnissa.
            
         
               (4)
            
            
               Sen vuoksi on tarpeen perustaa GMES:n ja Maan havainnoinnin asiantuntijaryhmä ja määritellä sen tehtävät ja kokoonpano.
            
         
               (5)
            
            
               Ryhmän olisi autettava sen varmistamisessa, että kaikkien kumppaneiden osallistuminen GMES-toimintaan koordinoidaan, hyödyntäen olemassa olevaa kapasiteettia parhaalla mahdollisella tavalla ja määrittäen puutteita, joihin on puututtava unionin tasolla. Sen olisi avustettava komissiota Euroopan maanhavainnointiohjelman (GMES) yhdenmukaisen toteuttamisen seurannassa. Sen olisi seurattava politiikan kehittymistä ja luotava mahdollisuuksia GMES:ää ja Maan havainnointia koskevien hyvien toimintatapojen jakamiseen.
            
         
               (6)
            
            
               Yhteistyökumppaneiden lautakunnan olisi koostuttava Maan havainnointiin sekä ympäristö- ja turvallisuusalaan perehtyneistä jäsenvaltioiden edustajista. Maan havainnoinnista vastaavien kansallisten viranomaisten olisi nimettävä kunkin jäsenvaltion edustajat.
            
         
               (7)
            
            
               Olisi vahvistettava lautakunnan jäseniin sovellettavat tietojen luovuttamista koskevat säännöt rajoittamatta kuitenkaan komission päätöksen 2001/844/EY, EHTY, Euratom (2) liitteessä vahvistettujen komission turvallisuussääntöjen soveltamista.
            
         
               (8)
            
            
               Lautakunnan jäseniin liittyvien henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (3) säännöksiä.
            
         
               (9)
            
            
               Olisi säädettävä Euroopan avaruusjärjestön jäseninä olevien Norjan ja Sveitsin osallistumisesta ryhmän työskentelyyn. Maan havainnointiin osallistuvien organisaatioiden edustajien, etenkin GMES:n neuvoa-antavan toimikunnan entisten jäsenten, olisi voitava osallistua ryhmän kokouksiin tarkkailijoina.
            
         
               (10)
            
            
               On aiheellista vahvistaa tämän päätöksen soveltamisaika. Komissio harkitsee hyvissä ajoin, onko voimassaolon jatkaminen suotavaa,
            
         ON HYVÄKSYNYT TÄMÄN PÄÄTÖKSEN:
   1 artikla
   GMES:n yhteistyökumppaneiden lautakunta
   Perustetaan GMES:n yhteistyökumppaneiden lautakunta, jäljempänä ’lautakunta’.
   2 artikla
   Tehtävät
   Lautakunnan tehtävänä on:
   
               1)
            
            
               vakiinnuttaa jäsenvaltioiden elinten ja komission välille yhteistyötä GMES:ään liittyvistä kysymyksistä, jotta voidaan varmistaa jäsenvaltioiden ja Euroopan unionin GMES-toimien koordinointi, sekä hyödyntää olemassa olevaa kapasiteettia mahdollisimman hyvin ja määrittää puutteita, joihin on puututtava Euroopan tasolla;
            
         
               2)
            
            
               avustaa komissiota Euroopan maanhavainnointiohjelman (GMES) yhdenmukaisen toteuttamisen seurannassa, mukaan luettuina tutkimuksen puiteohjelmasta saatavan rahoituksen seuranta, missä komissiota avustaa neuvoston päätöksen 2006/971/EY (4) 8 artiklan nojalla perustettu komitea, sekä muista EU:n rahoituslähteistä saatavan rahoituksen seuranta; ohjelma perustuu Euroopan avaruusjärjestön (ESA) GMES-avaruuskomponenttiohjelmaan, jonka toteuttamista seuraa ESA:n maahavainnoinnin ohjelmaryhmä;
            
         
               3)
            
            
               auttaa komissiota laatimaan Euroopan maanhavainnointiohjelman (GMES) strategisen toteuttamisen puitteet, joihin sisältyy i) vuosittaisten ja monivuotisten EU:n ohjelmatoimien alustava suunnittelu, ii) alustavat toteutusmallit, iii) GMES-toimien kustannusarvio ja alustava talousarviostrategia ja iv) yksityiskohtainen selvitys ohjelmasta ja osallistumissäännöt;
            
         
               4)
            
            
               toteuttaa GMES:ää ja Maan havainnointia koskevien kokemusten ja hyvien toimintatapojen jakaminen.
            
         3 artikla
   Kuuleminen
   1.   Komissio voi kuulla lautakuntaa kaikista kysymyksistä, jotka liittyvät GMES:n kehittämiseen ja toteuttamiseen.
   2.   Lautakunnan puheenjohtaja voi ilmoittaa komissiolle, että lautakunnan kuuleminen tietystä kysymyksestä on toivottavaa.
   4 artikla
   Kokoonpano – jäsenten nimittäminen
   1.   Lautakunta koostuu 27 jäsenestä.
   2.   Komissio nimittää lautakunnan jäseniksi Maan havainnointiin sekä ympäristö- ja turvallisuusalaan perehtyneitä asiantuntijoita.
   Jäsenvaltioiden viranomaiset nimeävät jäsenet.
   3.   Varajäseniä nimitetään yhtä monta kuin lautakunnassa on varsinaisia jäseniä, ja heidät nimitetään samoin ehdoin kuin varsinaiset jäsenet. Varajäsenet korvaavat poissa olevat jäsenet automaattisesti.
   4.   Komissio voi kutsua Maan havainnointiin osallistuvien organisaatioiden edustajia osallistumaan kokouksiin tarkkailijoina.
   Edustaja Sveitsistä ja Norjasta kutsutaan pysyviksi tarkkailijoiksi.
   5.   Jäsenet nimitetään viranomaisten edustajina.
   6.   Lautakunnan jäsenet nimitetään yksivuotiskaudeksi, joka voidaan uudistaa. Heidän on toimittava tehtävässään, kunnes heidän tilalleen nimitetään uusi jäsen tai heidän toimikautensa päättyy.
   7.   Sellaisten jäsenten tilalle, jotka eivät enää pysty osallistumaan tehokkaasti lautakunnan työhön, jotka eroavat tehtävästään tai jotka eivät täytä perussopimuksen 339 artiklassa mainittuja edellytyksiä, voidaan nimittää uusi jäsen jäljellä olevaksi toimikaudeksi.
   5 artikla
   Toiminta
   1.   Lautakunnan puheenjohtajana toimii komissio.
   2.   Käsiteltäessä GMES-ohjelman avaruuskomponenttiin liittyviä kysymyksiä komissiota avustaa Euroopan avaruusjärjestö.
   Käsiteltäessä GMES-ohjelman in situ -komponenttiin liittyviä kysymyksiä komissiota avustaa Euroopan ympäristökeskus.
   3.   Lautakunta voi komission kanssa siitä sovittuaan perustaa alaryhmiä tarkastelemaan tiettyjä kysymyksiä lautakunnan määrittelemien tehtävien mukaisesti. Alaryhmät hajotetaan heti, kun ne ovat täyttäneet toimeksiantonsa.
   4.   Komission edustaja voi kutsua käsiteltävän asian erityisasiantuntijoita tai asiaa hyvin tuntevia tarkkailijoita osallistumaan lautakunnan tai alaryhmän työhön, jos tämä on hyödyllistä ja/tai tarpeen.
   5.   Lautakunnan tai alaryhmän työhön osallistuttaessa saatuja tietoja ei saa paljastaa, jos komissio katsoo niiden liittyvän luottamuksellisiin asioihin.
   6.   Lautakunta ja sen alaryhmät kokoontuvat yleensä komission tiloissa komission vahvistamien menettelyjen ja aikataulun mukaisesti. Komissio huolehtii sihteeripalveluista. Muut komission virkamiehet, joita asia koskee, voivat olla läsnä lautakunnan ja sen alaryhmien kokouksissa.
   7.   Lautakunta vahvistaa työjärjestyksensä komission laatiman työjärjestysmallin pohjalta.
   8.   Komission yksiköt voivat julkaista internetissä lautakunnan tiivistelmiä, päätelmiä, päätelmien osia tai valmisteluasiakirjoja kyseisen asiakirjan alkukielellä.
   6 artikla
   Kokouskulut
   1.   Komissio korvaa lautakunnan toimintaan liittyvät jäsenten, asiantuntijoiden ja tarkkailijoiden matkakulut ja soveltuvin osin myös oleskelukulut ulkopuolisille asiantuntijoille maksettavia korvauksia koskevien komission sääntöjen mukaisesti.
   2.   Lautakunnan jäsenet, asiantuntijat ja tarkkailijat eivät saa palkkiota tehtäviensä hoidosta.
   3.   Kokouskulut korvataan komission vastuuyksiköiden lautakunnalle varaaman vuositalousarvion rajoissa.
   7 artikla
   Voimaantulo ja soveltaminen
   Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 31 päivään joulukuuta 2011.
   
      Tehty Brysselissä 5 päivänä helmikuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  KOM(2008) 748 lopullinen.
   
      (2)  EYVL L 317, 3.12.2001, s. 1.
   
      (3)  EYVL L 8, 12.1.2001, s. 1.
   
      (4)  EUVL L 400, 30.12.2006, s. 86.